SKRIFTLIG FORESPØRGSEL E-1467/01

af Guido Podestà (PPE-DE) til Kommissionen

(17. maj 2001)

Om: Utilpassethed blandt unge Italien

Sagen med dobbeltmordet i Novi Ligure, hvor et ungt menneske myrdede sin mor og sin lillebror, har fremkaldt ængstelse og forvirring. Mordet blev begået i en tilsyneladende normal familie, som kulturelt, socialt og økonomisk befandt sig i den øverste del af middelklassen, og hvor hensynet til børnene tilsyneladende gik forud for forældrenes karrieremæssige ambitioner.

Hvad der imidlertid er endnu mere foruroligende er, at der ikke tale om et isoleret tilfælde.

Det giver anledning til at rejse spørgsmålet om den utilpassethed, som rammer stadig flere unge mennesker, og som i det foreliggende tilfælde har givet sig udtryk i en utrolig voldsanvendelse, som ikke står i noget forhold til de pågældendes sociale og økonomiske situation.

I det charter om grundlæggende rettigheder, som blev vedtaget i Nice, tales der om beskyttelse af familielivet, og der lægges særlig vægt på beskyttelse af barnets rettigheder, hvorimod problematikken med ungdommen forbigås.

- Mener Kommissionen ikke, at den omtalte hændelse gør det nødvendigt at iværksætte en omhyggelig undersøgelse i samtlige medlemsstater, som i sidste ende kan belyse konflikter i familien?

- Mener Kommissionen ikke, at den bør iværksætte yderligere undersøgelser for at finde frem til årsagerne til disse konflikter (forventninger til børnene, som adskiller sig fra disses egne ønsker, for strenge uddannelseskrav, undertiden tyngende sociale normer osv.)?

- Hvordan vil Kommissionen hjælpe de unge med at bearbejde de mange forskellige og ofte indbyrdes modstridende budskaber, der rettes til dem?

- Hvordan vil Kommissionen skabe større forståelse for unges utilpassethed, især når de første tegn viser sig?

- Mener Kommissionen ikke, at den bør føre en informationspolitik med henblik på at hindre den sygelige interesse, som kan bidrage til, at denne anormale adfærd udløser en kædereaktion?

Svar afgivet på Kommissionens vegne af Viviane Reding

(2. juli 2001)

Kommissionen deler det ærede medlems bekymring, som er blevet vakt af det drama, der har udspillet sig i Novi Ligure.

Kommissionen har til hensigt at tage et initiativ på ungdomsområdet inden udgangen af året. Dette initiativ vil antage form af en hvidbog for et ungdomspolitisk samarbejde mellem medlemsstaterne.

Kommissionen har for at kunne udarbejde sine forslag i et år gennemført en stor høring af de unge selv, civilsamfundets organisationer inden for dette område, forskere og ministerier i medlemsstaterne. Parlamentet er blevet delagtiggjort i denne høring og har selv afholdt en høring om temaet.

Forslagene vil gå på samtlige de faktorer, der øver indflydelse på unges liv i samfundet: deres deltagelse i det offentlige liv, formel og uformel uddannelse, beskæftigelse, iværksætterånd, Unges velbefindende og for visse deres utilpassethed er et af de temaer, der optager Kommissionen særligt.

Det er ligeledes i denne sammenhæng, at Kommissionen har til hensigt af foreslå nye undersøgelser, forskning og informationsforanstaltninger. Det er rent faktisk væsentligt at få en bedre forståelse for den indflydelse, som de store forandringer i det sociale, økonomiske og kulturelle miljø har på de unges dagligliv, på deres måde at reagere på disse og forholde sig til en række institutioner såsom familien.